text: Nattefrost i Sønderjylland
  09 oktober 2011 kl. 07.43
  Sidste weekend gik mange i shorts og nød det sommeragtige vejr med over 20 plus-grader. I nat fik vi efterårets første frost.
  Blot otte og et halvt døgn efter at oktober slog alletiders varmerekord for årets tiende måned, fik vi i nat efterårets første frost. Det oplyser TV 2 Vejrcenter.
   - Det var kombinationen af klart og stille vejr i en relativ kold luftmasse, der i nat sendte temperaturen i bund. Koldest blev det i Skrydstrup i Sønderjylland, hvor temperaturen nåede ned på -0,6° men også i Isenvad i Midtjylland kunne man se kviksølvet dale til den blå side af skalaen, fortæller Danny Høgsholt, meteorolog hos TV 2 Vejrcenter.
  Det er helt normalt, at Danmark oplever den første nattefrost i starten af oktober. I de seneste 15 år er den første efterårsfrost gennemsnitligt indtruffet netop den 9. oktober, men den præcise dato kan variere meget. I 2005 kom den første efterårsfrost så tidligt som den 17. september, mens vi i 2001 skulle hen til den 8. november, før der var frost i luften.
  